آرزو لکھنوی

سید انور حسین (16 فروری 1873ء - 17 اپریل 1951ء)، جو آرزو لکھنوی کے نام سے معروف ہیں، ایک شاعر، نغمہ نگار اور صاحب طرز نثر نگار تھے۔ وہ لکھنؤ، ہندوستان کے ایک محلہ مادھوری میں پیدا ہوئے۔

 شاعری کا آغاز 
بھائی یوسف حسین خیال لکھنوی اس دور کیے مستند شاعروں میں شمار ہوتے تھے۔ گھر کا ماحول اور لکھنؤ کے شاعروں نے ان کے مذاق شاعری کی تربیت کی۔ بارہ یا تیرہ سال کے تھے کہ جلال لکھنوی کے شاگردوں میں شامل ہو گئے۔ ابتدا میں امید تخلص کیا مگر پھر آرزو تخلص اختیار کر لیا۔
1909 میں جلال لکھنوی کے انتقال کے بعد بااتفاق رائے ان کے جانشین مقرر ہوئے۔ وہ صفی لکھنوی ، عزیز لکھنوی اور ثاقب لکھنوی جیسے اساتذہ کے شریک تھے۔

 پیشہ ورانہ زندگی 
شاعری کے علاوہ موسیقی کا بھی شوق تھا، مختلف سازوں کے بارے میں پڑھنا اور خود بھی سازوں میں دلچسپی لینا مشغلہ تھا۔ ساز بجانا، راگ راگنی تخلیق کرنا ان کے شوق میں داخل تھا۔ اسی دوران فکر معاش کی خاطر اس کلکتہ کا سفر کیا اور وہاں ایک فلم کمپنی میں گانے اور مکالمے لکھنے کی نوکری کر لی۔
معاشی پریشانیوں کے باعث انھیں لکھنؤ چھوڑ کر کلکتے جانا پڑا اور پھر وہاں سے بمبئی۔ ان شہروں میں انھوں نے فلم کمپنیوں کے لیے گیت لکھے۔ ایک زمانے میں فلم انڈسٹری میں ان کے نام کا ڈنکا بجتا تھا۔
جنوری 1951 میں خواجہ ناظم الدین کی دعوت پر پاکستان آئے اور ذو الفقار بخاری اور سید آل رضا کے اصرار پر پاکستان میں ہی ٹھہر گئے۔ ریڈیو پاکستان میں پانچ سو ماہانہ پر ملازم ہو گئے۔

کراچی میں وفات پائی۔

 تصانیف 
غزلوں کے مندرجہ ذیل مجموعے زیادہ مشہور ہوئے:
 فعان آرزو
 جہان آرزو
 زبان آرزو
 نشان آرزو

ایک مجموعہ ساز حیات اور دوسرا سریلی بانسری بھی شائع ہو چکے ہیں جن میں شاعرانہ تغزل کے ساتھ ساتھ موسیقی کی نغمگی بھی موجود ہے۔ 
جیون سرود فلمی گیتوں کا مجموعہ ہے۔ مثنویاں بھی لکھیں جن میں عدل محمود، صبح بنارس، دردانہ شائع ہو چکی ہیں۔
مرثیوں کا مجموعہ خمسہ متحیرہ جس میں پانچ مرثیے اور اربعہ کے چار مجموعے ہیں۔ سلاموں کا مجموعہ صحیفہ الہام اور نعتیہ مسدس صبح اسلام چھپ چکے ہیں۔
شاعری کے ساتھ ساتھ صاحب طرز نثر نگار بھی تھے۔ ڈرامے، مکالمے لکھے۔ داستانوں اور افسانوں میں بھی ادبی کارنامے انجام دیے۔ دو فنی رسالے میزان الحروف اور نظام اردو بھی نکالے۔ ماہنامہ سرگزشت، فروری،2025، ص 7

 کلام کی خصوصیات 
خیال کی سادگی ان کے کلام کی خصوصیت ہے۔ ہندی کے نرم، دھیمے اور رسیلے الفاظ کثرت سے استعمال کیے ہیں۔ سریلی بانسری اس کا ایک نمونہ ہے۔ جسے وہ خالص اردو کہا کرتے تھے۔ اس میں عربی فارسی کا کوئی لفظ نہیں ہے مگر سنسکرت کے الفاظ ہیں۔

 حوالہ جات 

زمرہ:اُردو زبان کے غنائی شعرا
زمرہ:اردو شعرا
زمرہ:برطانوی ہند کے شعراء
زمرہ:بیسویں صدی کے پاکستانی شعرا
زمرہ:پاکستانی اردو شعرا
زمرہ:کراچی کے شعرا
زمرہ:لکھنؤ کے مصنفین
زمرہ:مہاجر شخصیات
زمرہ:1873ء کی پیدائشیں
زمرہ:1951ء کی وفیات